ταδε συνεγραψαν και εισηνεγκαν οι αιρεθεντες υπο του δημου κλεοθαρσης. σιληνου. χαρης κρατιστολεω. ευκρατης. κριτωνος. περι των γραμματων των μνημονικων των τε ανενηνειγμενων εις το ιερον του απολλωνος και της αρτεμιδος και της λητους και περι των εις τον λ[οι]πον χρονον ανενειχθησομενων οσα μεν υπο τι ων ηδικηται. η εξαληλειπται η εγγεγραπται των γραμματων των μνημονικων των ανενηνειγμενων εις το ιερον περι μεν τουτων των γεγενημενων αδικηματων ποιησασθαι τους αρχοντας τους περι νικησιφωντα και τους ιερεις τους δημοτελεις αραν ει τις των γραμματων των εν τωι ιερωι των μνημονικων των ανενηνειγμενων ηδικηκε τι η εξαληλιφε τι η εγγεγραφε αφ ου ανηνειχθη εις το ιερον εξωλη ειναι αυτον και ει τις συνειδως μη μηνυσειεν προς τους αρχοντας και τον αποδεκτην τον επιμελομενον του ιερου ωσαυτως δε [κ]αι ει τις εις τον λοιπον χρονον αδικησειε τι η ε[ξ]αλειψειεν η ενγραψειεν των μνημονικων [γρ]αμματων των αναφερομενων εις τα ιερα εξω[λ]η ειναι αυτον και ει τις συνειδως μη μηνυσειεν ειναι δε και υπευθυνον ει τις τι ηδικηκεν των γραμματων των μνημονικων των εν τωι ιερωι τωι βουλομενωι παριων τον παντα χρονον ατερ αντιγραφης ο δε γραφομενος περι παντων γραφεσθω δημοσιαν δικην κατα τον νομον προς τομ βασιλεα τιμημα επιγραφομενος τι χρη παθειν η αποτεισαι ωσαυτως δε και εαν υστερον αδικησαντος τι περι τα γραμματα βουληται τινα γραφεσθαι οπως δε και εις το δυνατον μηθεν γινηται αδικημα εις τον λοιπον χρονον ει δε μη ελεγχος ηι και δι αντιγραφων τους μνημονας τους επι νικησιφωντος αρχοντος αναγραψαι εις βυβλια αντιγραφα παντων των μνημονικων γραμματων ων αναφερουσιν εις το ιερον του απολλωνος και της αρτεμιδος και της λητους και παραδιδοναι αυτους τοις αρχουσιν οταν και τα αλλα μνημονικα παραδιδωσιν τωι τε αποδεκτει και τωι μνημονι και τον αρχοντα απογραφειν εις το δημοσιον παραδεδωκοτα και τοις αρχουσιν καθαπερ και εκεινα τους δε αρχοντας παραδουναι τωι αποδεκτει τωι επιμελομενωι των κατα πολιν παραλαβοντας παρα των μνημονων τον δε αποδεκτην θεσθαι τα γραμματα ευθεως παροντων των αρχοντων εις το ιερον της εστιας εμβαλοντα εις την κιβωτον την ουσαν εν τωι ιερωι εις αναλωμα δε τουτων τοις μνημοσιν δουναι τους αρχοντας τους περι νικησιφωντα απο των πρυτανειων εκαστωι δραχμας δδδ το μεν ημυσυ εν τωι θαργηλιωνι το δε ημυσυ εν τωι απατοριωνι εις δε τον λοιπον χρονον τομ μετα νικησιφωντα αρχοντα τους μνημονας τους γινομενους τα μεν αλλα γραμματα οσα αν παραλαβωσιν παρα των προτερον μνημονων αναγραψαντας παραδιδοναι τωι αποδεκτει εις το πυθιον κατα τον νομον οσα δ αν εφ αυτων οικονομηθει παντα και τα δοθεντα αυτοις γεγραμμενα εν υπομνημασιν ταυτα δε αυτα καθ αυτα αναγραψαντες εξης κατα μηνα παραδιδοντων τωι τε αποδεκτει τωι επιμελομενωι των του πυθιου καθαπερ και τα αλλα γραμματα και τοις αρχουσιν ως γεγραπται και περι τουτων διοικειν καθα επανω γεγραπται εις αναλωμα δε τουτοις τοις μνημοσι διδοσθαι ο τι αν εν τηι διαταξει γραφει οπως δε και εαν τις βουληται των γραμματων των εν τωι ιερωι της εστιας επισκοπειν εξει αυτοις εαν τις φηι μη ωσαυτως αναγεγραφθαι τοις εν τωι πυθιωι γραμμ[α]σιν τα εν τωι της εστιας τους μη φαμενους δηλουν τοις αρχουσιν εγ κυριαι εκλησιαι ακουοντος του δημου ο αμ μη φηι ειναι ωσαυτως αναγεγραμμενον τοις εν τωι πυθιωι γραμμασιν τον δε αποδεκτην τηι πεμπτει ισταμενου ανοιξαντα το ιερον επιδεικνυειν παροντων των αρχοντων εξω δε του ιερου μη εξειναι φερειν των βυβλιων μηθεν μηδε οι αρχοντες μηδε ο αποδεκτης εωντων αλλα παροντων αυτων την επισκεψιν γινεσθαι υπευθυνους δ ειναι τους αρχοντας και τον αποδεκτην εαν τι αδικησωσιν περι τα γραμματα η την επισκεψιν των γραμματων κα[τα τ]ους νομους ειναι δε υπευθυνον και εαν τις αδι[κ]ησει τι περι τα γραμματα τα αναφερομενα εις το ιερον της εστιας [καθα]περ γεγραπται εαν τις αδικησει περι τα γραμματα τ[α μνη]μονικα τα εν τωι πυθιωι οπως δε και εαν δοξει τωι δημωι τ[ωι]δε τωι συγγραμματι χρασθαι φανερον ηι πασιν τον αποδεκτην τον επιμελομενον των κατα πολιν σωκλειδην αναγραψαντα εις στηλην λιθινην το συγγραμμα τουτο θειναι παρα το ιερον της εστιας το δε αναλωμα δουναι αυτον εις την αναγραφην και την στηλην απο των προσοδων ων εγλεγει.
Aeg. Isl. — Paros: Mon. Katapoliani — ca. 175-150 BC — Chiron 13 (1983) 283-368
 ca. 175-150 BC 